René Skau Björnsson (S), 2003-10-23:
De første ord, der falder mig ind med det her lovforslag, er ærgerligt og snyd. Jeg synes, det er ærgerligt og snyd, at der findes enkeltpersoner, som mere har haft egen vinding for øje end byggeri af flere udlejningsboliger.
Jeg synes, det er ærgerligt og snyd, at forkerte projekter har fået lod i første pulje.
Jeg synes, det er ærgerligt og snyd, at ordningen har været udsat for ren skattespekulation, og jeg synes, det er ærgerligt, at branchen som helhed har fået ridser i lakken på grund af et par sorte får i branchen. Det er ærgerligt, at det er nødvendigt at lave de her ændringer i dag.
For os socialdemokrater er det en central målsætning for by- og boligpolitikken at sørge for flere udlejningsboliger, og derfor var vi meget positive over for loven om fremme af privat udlejningsbyggeri, som vi vedtog sidste år, og som jo delvis var i overensstemmelse med vores egen boligpakke.
Vi er enige med regeringen i, at der i størst muligt omfang skal bygges lejligheder i en størrelse og i en prisklasse, som gør, at de er egnede til familieboliger. Vi er også interesserede i at sikre, at midlerne fra investeringsrammen gives til dem, der med størst sandsynlighed vil gennemføre det byggeri, som de ansøger om, og at byggerierne kan igangsættes hurtigst muligt, efter at de har fået tilsagn.
Derfor bakker vi op om disse foreslåede småændringer i kriterierne, der er for at få andel i investeringsmidlerne.
Vi mener så ikke, at det er nok.
Vi ville gerne have haft flere stramninger.
Det er skatteborgernes penge, vi har med at gøre i denne her sag.
Det kræver omhyggelighed, en omhyggelighed, der ikke har været indtil nu.
Derfor er det dybt bekymrende, at regeringen ikke har ønsket at lave stramninger, som effektivt kunne sætte en stopper for skattespekulation.
For at opfylde målsætningen i forslaget om, at byggerierne skulle igangsættes hurtigst, efter at tilsagn om tilskud er givet, mener vi, at bygherrens tidsplan for byggeri burde indgå som kriterium ved tildeling af investeringsmidlerne.
Derved vil vi opnå en hurtigere produktion af de nye boliger og en højere garanti for, at projektet bliver gennemført.
Vi mener også, at der skal være forbud mod, at man kan sælge selskabet videre i en vis periode, efter at man har fået et tilsagn.
Det er ikke praktisk muligt at forbyde videresalg af en virksomhed, som har fået tilsagn om andel i rammen, men for at øge sandsynligheden for, at byggeprojektet gennemføres, kunne det i stedet være en mulighed at indføre et tidsbegrænset forbud mod videresalg.
Endelig er det vores holdning, at skattefradraget skulle være ens for både selskabsskattepligtige, pensionskasser og livsforsikringsselskaber.
Det vil fjerne det særlige incitament, der er for selskabsskattepligtige til at benytte ordningen, og gøre det lige så attraktivt for pensionskasser og forsikringsselskaber at investere i byggeri og mindske muligheden for spekulation.
Man kan håbe, at de ændringer, vi gennemfører med det her lovforslag, kombineret med en meget mere omhyggelig udvælgelse af fremtidige projekter, kan stoppe ærgrelserne og snyderiet og gøre mere gavn i det private udlejningsbyggeri, som vi alle ønsker.
Vi støtter den foreslåede stramning.
Vi havde gerne set, der var flere stramninger, og i forbindelse med den gennemgang, vi skal have i 2004, vil vi arbejde for at få gennemført de yderligere stramninger, som jeg har nævnt her.